KUN UTLENDINGER: Hadia Tajik, som har Arbeiderpartiets utvalg for med denne saken, vil ikke at dette forslaget skal gå utover alderspensjon - slik at f.eks pensjonister i Spania blir rammet. Foto: Linn Cathrin Olsen, NTB Scanpix

Ap vil gi polakker trygd etter polsk prisnivå

Barnetrygd, kontantstøtte og uførepensjon bør følge prisnivået i det landet pengene blir betalt ut, mener Arbeiderpartiet.

Oppdatert 19. september 2012

Artikkelen er over åtte år gammel

Dette forslaget kommer som et ledd i partiets forsøk på å begrense eksporten av norske trygdeordninger.

Dagens ordninger er urimelige gode, mener Hadia Tajik som har ledet et utvalg i Arbeiderpartiet som har jobbet med denne saken.

- En av de tingene vi ønsker å gjøre, er å utbetale en del ytelser etter norske regler, men etter det lokale nivået i det landet som ytelsen blir mottatt i. Det betyr for eksempel at hvis man mottar barnetrygd i Polen, vil det være barnetrygd etter norske regler, men etter polsk prisnivå, sier Tajik til NRK.

Hun ser ikke for seg at denne ordningen vil gjelde alderspensjon, så norske pensjonister i for eksempel Spania vil ikke få mindre pensjon dersom ordningen trer i kraft.

SVs Karin Andersen er skeptisk, og sier at hun ikke synes forslaget høres rettferdig ut og at det ikke vil være så lett å gjennomføre.

Høyres Bent Høie er derimot positiv.

- En del av de ytelsene vi har, er tilpasset kostnadsnivået her i Norge, men med et mye mer integrert arbeidsmarked i Europa, kan disse ordningene bli for gode. Det vil undergrave muligheten til å beholde ordningene hvis for mange tar med seg pengene til andre land, sier han.

Publisert: 19.09.12 kl. 08:25 Oppdatert: 19.09.12 kl. 08:40